钦定古今图书集成/明伦汇编/官常典/第539卷 > 朱谦
## 钦定古今图书集成/明伦汇编/官常典/第539卷 > 朱谦

按《明外史》本传：“谦，夏邑人。永乐初，袭父职，为中都留
守，左卫指挥佥事。洪熙时，隶阳武侯薛禄讨北寇，有
功，进指挥使。宣德元年，复以北征功，进万全都司都
指挥佥事。正统六年，与参将王真巡哨，至伯颜山，遇
敌，击走之。次闵安山，遇兀良哈三百骑，又败之。追至
莽来泉，敌越山涧遁去，乃还。时谦已迁都指挥同知”，
乃以为都指挥使。八年充右参将，守备万全左卫。与
杨洪破兀良哈兵于克列苏。进都督佥事。所部发其
不法事，帝以方防秋，宥之。复以北征功，进都督同知。
帝北狩，也先拥帝至宣府城下，令开门。谦与参将纪
广、都御史罗亨信不应，遂去。进右都督。与杨洪入卫。
会敌已退，追袭之近畿。战失利，死百二十人，洪劾之。
兵部并劾洪不救。景帝俱弗问。洪入总京营，廷议欲
得如洪者代之，佥举谦。乃进左都督，充总兵官，镇守
宣府。景泰元年五月，敌入犯，谦率兵御之。次关子口。
数千骑突至拒。以鹿角火器击之，少却。如是数四。谦
退军，敌复追之。都督江福来援，失利，谦军亦伤，卒力
战却敌。逾月，敌二千骑复南侵。谦遣都指挥牛玺等
御之，战南坡。谦见尘起，率参将广等驰援，自巳至午，
敌败遁。论功，封抚宁伯。敌屡扰宣府、大同，意二城可
旦夕下。而谦守宣府，郭登守大同，数以羸师挫其劲
骑。也先知边城难犯，始有还上皇意。其秋，上皇还，道
宣府，谦率子永出见，厚犒其使者。既而谦报“敌五千
骑毁”墙入，及察之，乃也先贡使也。诏切责之，谓：“以贡
使为犯边，又倍增其数。大寇猝至，能料彊弱为战守
耶？”谦惶恐谢。明年卒于镇。赠侯，子永袭。谦在边久，善
战，然勇而寡谋，故其名不若杨洪、石亨、郭登之著。成
化中，谥《武襄》。